
A KC-390 Millenium katonai szállítógép alkalmazhatóságának lehetőségei az MH tevékenységi rendszerében

„A KC–390 Millennium katonai szállító repülőgép alkalmazhatóságának lehetőségei az MH
tevékenységi rendszerében” című pályamunkám célja, hogy átfogó képet adjon a teherszállító
repülőgép a Magyar Honvédség feladatrendszerében felmerülő légi szállítási és egyéb
logisztikai igényű tevékenységéről.
    Dolgozatomat két fő fejezetre osztottam. Az első fő fejezetben felkutattam az MH légi
teherszállítás történelmét több mint 100 évre visszamenőleg. A fejezet második részében
tisztáztam a témához kapcsolódó főbb fogalmi elemeket, majd elemeztem a négy fő közlekedési
ágazatot, azon belül is számos érvvel kiemelve a légi szállítást és annak jelentőségeit a polgári
és katonai viszonylatokban.
    A második fő fejezetben részletesen ismertettem a KC-390 Millennium teherszállító
repülőgéppel végrehajtható tevékenységeket, kezdve az teherdeszantolástól, az SAR és
MEDEVAC képességeken át a légi tűzoltási képességig. Ezen felül lehetőségeket javasoltam a
repülőgép rakterének vizsgálatát követően a raktérkapacitás maximális kihasználására,
példákkal alátámasztva a különböző alternatív megoldásokat. A kifejtett adatok alapján
grafikusan ábrázoltam a különböző terheléssel elérhető hatótávolságokat. A fejezet második
részében a szomszédos országok légi teherszállítási képességeit figyelembe véve vontam le
konzekvenciákat a KC-390-es létjogosultságáról. Továbbá, bemutattam az MH többnemzeti
együttműködéseit (Stratégiai Légi Szállítás Nemzetközi Megoldás, Stratégiai Légiszállítási
Képesség és ATARES), amikkel egybevetettem a beszerzett teherszállító repülőgépeket, majd
következtetéseket vontam le és megállapítást tettem ezeknek a programoknak a jövőbeli
szükségességéről.
    Legvégül szemügyre vettem a KC-390 Millennium katonai szállító repülőgép
rendszeresítéséből adódó gazdasági lehetőségeket, amelyek során számos példával alátámasztva
tettem javaslatokat a humán kiképzési, üzemeltetési és logisztikai feladatok ellátására, amik
végső soron fokozhatják az ország és egyben az MH európai védelmi iparban betöltött szerepét.



